《防风庙》
宋代·章杰

弭楫山水县，驱马东南隅。
侯当溽暑至，乘凉出郊墟。
晓月醒魂梦，轻颸动襟裾。
气爽体自轻，纵意驰坦途。
俄然远嚣尘，平野酾清渠。
突兀见广殿，解鞍试入趋。
厥祝唯防风，庙貌侔王居。
槃杅残椒糈，惆怅走鼪鼯。
像设匪丰硕，胡能骨专车。
媲以二小君，宥坐五丈夫。
壮者黝而武，少者美且都。
所被皆甲胄，所执皆矛殳。
列侍立众鬼，昂头竞睢盱。
我欲诹本因，遗民孰与呼。
祛服立庑下，亟询乃淫巫。
指数为我陈，其辞诞以迂。
吾闻夏后氏，经启良勤劬。
泽水戢大患，巡狩遍中区。
稽山考制度，轨物示宏图。
冕弁拱黼座，玉帛罗庭除。
群臣并奔奏，臣职当罄输。
如波朝沧溟，混混川流俱。
於时独此侯，后至行趦趄。
天王赫震怒，萧斧命显诛。
其后越千禩，吴越相吞屠。
山隳出巨骨，睹眎咸惊呼。
使轺聘上国，彻俎咨真儒。
先圣与辩说，门人著於书。
愚生邈三季，复历千载余。
管窥偶致疑，鄙抱思略摅。
王制重述职，期会诚难逾。
川途或淹阻，驰骤有疾徐。
推诚不逆诈，大度宜纳洿。
尉佗怠朝贡，汉庭方剖符。
刘濞称内病，几杖赐勾吴。
矧在先王时，宪令期简孚。
贬爵与削地，轻重分差殊。
迨至三不朝，六师始诛鉏。
薄乎后期罪，何至绝头颅。
文命敷四海，祗德垂典谟。
班师远格苗，下车亲泣辠。
奚独汪芒氏，遽忍加金鈇。
吾观此邑壤，如环尽崎岖。
左方小类玦，众流复萦纡。
意彼漆姓君，继世居封禺。
负固资险阻，勇悍由魁梧。
虎视远京邑，狼贪生觊觎。
清跸来海峤，神兵卫龙舆。
势穷力已屈，席藁往自拘。
士师有常刑，明罚讵可逋。
异哉雄伟姿，恃以丧厥躯。
羿{戛戈换乔丿}不得死，斯人殆其徒。
犀角裹象万，终然被醢葅。
长狄正俗类，伯也为侨如。
舂喉逢富父，埋首当子驹。
诸国近剿灭，鄋瞒无遗孥。
斯事足可证，斯理谅非虚。
夫子作春秋，近详远则疏。
隐威事已略，况兹姓氏初。
繁简据旧史，疑信戒厚诬。
或讥陷刑戮，尸祝真谄谀。
答云无轻议，在礼存楷模。
黄能遭亟死，祀典其舍诸。
侯虽犯天宪，私惠曾霑濡。
束手赴棘水，靡烦动戈戵。
一国实被赐，重恩谁敢孤。
春秋荐苹藻，迎送嘈笙竽。
血食庇此方，永世终无渝。

作者简介：章杰，建州浦城（今属福建）人。惇孙。徽宗宣和六年（一一二四）进士。高宗建炎四年（一一三○）为福建路转运判官。绍兴三年（一一三三），徙广东路。四年，措置福建路籴买公事。五年，主管台州崇道观。七年，起为广南东路转运副使（以上《建炎以来系年要录》卷三四、七○、八三、九○、一一二）。十一年，知江阴军（明嘉靖《江阴县志》卷一二）。二十年，由知衢州罢（《建炎以来系年要录》卷一六一）。事见明嘉靖《建宁府志》卷一五。